b'\n_START_ARTICLE_\nToyota F1\n_START_SECTION_\nFormula 1\n_START_PARAGRAPH_\nToyota kilpaili viel\xc3\xa4 1990-luvun puoliv\xc3\xa4liss\xc3\xa4 Rallin MM-sarjassa, mutta vuonna 1995 se suljettiin MM-sarjasta, koska tallin autojen turboista l\xc3\xb6ytyi s\xc3\xa4\xc3\xa4nt\xc3\xb6jenvastaisia osia. T\xc3\xa4m\xc3\xa4n j\xc3\xa4lkeen Toyota keskittyi rata-autoilun puolelle. Ennen F1:si\xc3\xa4 Toyota kilpaili Le Mansin 24 tunnin ajossa. Vuonna 2000 Toyota kertoi ensin tallin tulevan mukaan F1-sarjaan kaudella 2001. Toyota siirsi aikatauluaan vuodella my\xc3\xb6hemm\xc3\xa4ksi, koska talli oli jo pitk\xc3\xa4ll\xc3\xa4 V12-moottorin suunnittelussa, kun FIA ilmoitti, ett\xc3\xa4 kaudesta 2001 l\xc3\xa4htien k\xc3\xa4ytett\xc3\xa4isiin V10-moottoria. Toyota vahvisti kes\xc3\xa4kuussa, ett\xc3\xa4 se osallistuu kaudelle 2002. My\xc3\xb6hemmin FIA langetti Toyotalle 12 miljoonan dollarin sakot tallin siirretty\xc3\xa4 osallistumisen vasta kaudelle 2002._NEWLINE_Toyota nimitti britti Allan McNishin ensimm\xc3\xa4isen auton testikuljettajaksi. 23. maaliskuuta 2001 Toyota esitteli testiautonsa, joka sai nimekseen TF101. Mika Salo oli kehitt\xc3\xa4m\xc3\xa4ss\xc3\xa4 autoa Toyotan noustessa MM-sarjaan seuraavalla kaudella.\n_START_SECTION_\n2002\n_START_PARAGRAPH_\nToyota l\xc3\xa4hti debyyttikauteensa suurella budjetilla. Mika Salo sai tallikaverikseen Allan McNishin, jolla oli pitk\xc3\xa4 autourheilu-ura takana. H\xc3\xa4n kuitenkin kilpaili vasta nyt ensimm\xc3\xa4ist\xc3\xa4 kertaa F1:siss\xc3\xa4. Toyotan k\xc3\xa4ytti kaudella Michelinin renkaita ja TF102-autoa, jonka suunnittelusta vastasi Gustav Brunner._NEWLINE_Kausi sujui Toyotan osalta heikosti, sill\xc3\xa4 se j\xc3\xa4i h\xc3\xa4nt\xc3\xa4p\xc3\xa4\xc3\xa4n tallien, Minardin ja Arrowsin tasolle. Mika Salo avasi kauden vakuuttavasti sijoittumalla kuudenneksi avauskilpailussa Australiassa ja kolmannessa kilpailussa Brasiliassa._NEWLINE_Kauden p\xc3\xa4\xc3\xa4tteeksi McNish sai l\xc3\xa4ht\xc3\xb6passit huonojen esitystens\xc3\xa4 takia. Toyota irtisanoi my\xc3\xb6s tallin ainoat pisteet tuoneen Salon kesken sopimuskauden. Tallip\xc3\xa4\xc3\xa4llikk\xc3\xb6 Ove Andersson kertoi kauden j\xc3\xa4lkeen, ett\xc3\xa4 "Salo oli liian negatiivinen". Ilta-Sanomat mainitsee syin\xc3\xa4 "Salon toistuvat manaukset menopelin hitaudesta" sek\xc3\xa4 Salon v\xc3\xa4heksyv\xc3\xa4t lausunnot tallin politiikassa F1 Racing -lehdess\xc3\xa4. Vuoden 2002 lopussa Salo neuvotteli viel\xc3\xa4 Renault\'n kanssa testikuljettajan paikasta kaudeksi 2003, mutta lopetti F1 uransa. _NEWLINE_Valmistajien MM-sarjassa Toyota sijoittui kymmenenneksi kahdella pisteell\xc3\xa4\xc3\xa4n.\n_START_SECTION_\n2003\n_START_PARAGRAPH_\nToyota l\xc3\xa4hti toiseen kauteensa uusien kuljettajien, Olivier Panisin ja Cristiano da Mattan voimalla. da Matta oli tallille jo entuudestaan tuttu, kun h\xc3\xa4n oli voittanut Toyotan moottoreilla CART-sarjan mestaruuden edellisell\xc3\xa4 kaudella._NEWLINE_Kauden parhaaksi saavutukseksi j\xc3\xa4i Panisin ajama viides sija Saksan GP:sta. T\xc3\xa4m\xc3\xa4n lis\xc3\xa4ksi h\xc3\xa4n ajoi kahdesti kahdeksanneksi ja da Matta sijoittui nelj\xc3\xa4sti pisteille. Toyota sijoittui lopulta valmistajien MM-sarjassa kahdeksanneksi. Pistesaldoksi kertyi 16.\n_START_SECTION_\n2004\n_START_PARAGRAPH_\nToyota jatkoi kaudella 2004 kilpakuljettajinaan da Matta ja Panis. Tallip\xc3\xa4\xc3\xa4llikk\xc3\xb6n\xc3\xa4 toiminut Ove Andersson siirtyi osa-aikael\xc3\xa4kkeelle ja luovutti paikkansa Tsutomu Tomitalle, joka jatkoi virassaan vuoteen 2007 saakka. Lis\xc3\xa4ksi Toyota hankki Renault-tallista uudeksi tekniseksi johtajaksi Mike Gascoynen. Talli kilpaili kaudella TF104-autolla._NEWLINE_Kausi sujui kuitenkin j\xc3\xa4lleen suurista odotuksista huolimatta heikosti. Toyota onnistui saavuttamaan ainoastaan yhdeks\xc3\xa4n MM-pistett\xc3\xa4. Kauden valopilkkuna oli Monacon GP, jossa da Matta oli kuudes ja Panis kahdeksas. Panis ajoi viel\xc3\xa4 kahdesti pisteille, kun sen sijaan da Matta ei kyennyt en\xc3\xa4\xc3\xa4 ajamaan pisteille kauden aikana. Kauden heikoin suoritus n\xc3\xa4htiin Kanadan GP:ssa, kun molemmat autot hyl\xc3\xa4ttiin s\xc3\xa4\xc3\xa4nt\xc3\xb6jenvastaisten jarrujen takia._NEWLINE_Toyota sijoittui valmistajien MM-sarjassa edelliskauden tapaan kahdeksanneksi, mutta ker\xc3\xa4si seitsem\xc3\xa4n pistett\xc3\xa4 v\xc3\xa4hemm\xc3\xa4n.\n_START_SECTION_\n2005\n_START_PARAGRAPH_\nEnnen kauden 2005 alkua Toyota oli j\xc3\xa4lleen vaihtanut molemmat kuljettajansa. Edellisell\xc3\xa4 kaudella kahdessa viimeisess\xc3\xa4 kilpailussa ajanut Jarno Trulli sai rinnalleen Williamsilta siirtyneen Ralf Schumacherin. Talli kehitti k\xc3\xa4ytt\xc3\xb6\xc3\xb6ns\xc3\xa4 TF105-auton, jolla kyettiin kamppailemaan palkintosijoista. Toyota alkoi my\xc3\xb6s toimittaa asiakasmoottoreita Jordanille._NEWLINE_Kausi alkoi lupaavasti, kun Trulli ajoi avausosakilpailussa Australiassa toiseen l\xc3\xa4ht\xc3\xb6ruutuun. Seuraavissa kahdessa kilpailussa h\xc3\xa4n selviytyi maaliin toisena ja p\xc3\xa4\xc3\xa4si n\xc3\xa4in ensimm\xc3\xa4isen\xc3\xa4 Toyota-kuljettajana palkintokorokkeella. Espanjan GP:ssa h\xc3\xa4n sijoittui viimeist\xc3\xa4 kertaa kaudella palkintosijalle, ollen kolmas. Yhdysvaltain GP:n aika-ajoissa Trulli valtasi paalupaikan, mutta Michelin-renkaita k\xc3\xa4ytt\xc3\xa4neet tallit, joihin my\xc3\xb6s Toyota lukeutui, vet\xc3\xa4ytyiv\xc3\xa4t kilpailusta. Schumacher ajoi maaliin kolmantena Unkarissa ja Kiinassa. H\xc3\xa4n my\xc3\xb6s saavutti paalupaikan Japanissa ja kilpailun nopeimman kierroksen Belgiassa._NEWLINE_Kausi 2005 on j\xc3\xa4\xc3\xa4nyt tallin historian parhaaksi kaudeksi. Toyota saavutti 88 MM-pistett\xc3\xa4, viisi palkintosijaa, kaksi paalupaikkaa sek\xc3\xa4 yhden nopeimman kierroksen. Valmistajien MM-sarjassa talli sijoittui nelj\xc3\xa4nneksi.\n_START_SECTION_\n2006\n_START_PARAGRAPH_\nToyota jatkoi vanhoilla kuljettajillaan kaudella 2006. Talli oli siirtynyt k\xc3\xa4ytt\xc3\xa4m\xc3\xa4\xc3\xa4n Bridgestonen renkaita TF106-autossaan._NEWLINE_Talli ei ollut en\xc3\xa4\xc3\xa4 yht\xc3\xa4 kilpailukykyinen kuin edelliskaudella. Ralf Schumacher toi tallille kauden ainoaksi j\xc3\xa4\xc3\xa4neen palkintosijan Australian GP:st\xc3\xa4. T\xc3\xa4m\xc3\xa4n lis\xc3\xa4ksi h\xc3\xa4n toi autonsa maaliin pisteille kuudesti. Jarno Trullin kauden paras suoritus tapahtui Yhdysvaltain GP:ssa, jossa h\xc3\xa4n ajoi maaliin nelj\xc3\xa4nten\xc3\xa4. H\xc3\xa4n ylsi t\xc3\xa4m\xc3\xa4n lis\xc3\xa4ksi pisteille kauden aikana nelj\xc3\xa4sti. Vain Toyota kotikilpailussa, Japanin GP:ssa molemmat tallin kuljettajat ylsiv\xc3\xa4t pisteille._NEWLINE_Valmistajien MM-sarjassa Toyota sijoittui kuudenneksi saavuttaen 35 MM-pistett\xc3\xa4 ja yhden palkintosijan. Talli h\xc3\xa4visi lopulta yhden pisteen erolla viidennen sijan kamppailun BMW Sauberille.\n_START_SECTION_\n2007\n_START_PARAGRAPH_\nToyota jatkoi edelleen vanhojen kuljettajiensa kanssa kaudella 2007. Uusi TF107 julkistettiin 12. tammikuuta K\xc3\xb6lniss\xc3\xa4. Talli alkoi toimittaa moottoreita paluuta takaisin huipulle hamuavalle Williamsille._NEWLINE_Auto ei ollut en\xc3\xa4\xc3\xa4 yht\xc3\xa4 kilpailukykyinen kuin edelliskaudella. Kauden kolme ensimm\xc3\xa4ist\xc3\xa4 kisaa tuottivat viisi MM-pistett\xc3\xa4. Kauden loput GP:t eiv\xc3\xa4t menneet yht\xc3\xa4 hyvin kuin kolme ensimm\xc3\xa4ist\xc3\xa4 ja talli saavutti vain vaatimattomat kahdeksan pistett\xc3\xa4. Kauden koho kohtia olivat kuudennet sijat Yhdysvaltojen ja Unkarin GP:ist\xc3\xa4._NEWLINE_Valmistajien MM-sarjassa Toyota sijoittui kuudenneksi kuin my\xc3\xb6s viime kautena mutta saavuttaen 32 MM-pistett\xc3\xa4 v\xc3\xa4hemm\xc3\xa4n._NEWLINE_Yhteens\xc3\xa4 Toyota saavutti 13 pisteett\xc3\xa4. Kausi kuuluu Toyotan F1 historian huonoimpiin.\n_START_SECTION_\n2008\n_START_PARAGRAPH_\nKaudella 2008 kuljettajina olivat saksalainen Timo Glock ja italialainen Jarno Trulli. Toyota esitteli uuden TF108 autonsa 10. tammikuuta K\xc3\xb6lniss\xc3\xa4, Saksassa._NEWLINE_Kausi alkoi melko hyvin kun Jarno Trulli ajoi kauden toisessa GP:ss\xc3\xa4 nelj\xc3\xa4nneksi, ja Bahrainiss\xc3\xa4 kuudenneksi. Turkissa ja Monacossa ei Toyotan autoja ei pisteill\xc3\xa4 n\xc3\xa4hty. Kanadan GP:ss\xc3\xa4 tallin molemmat kuljettajat ajoivat pisteille, Glock nelj\xc3\xa4s ja Trulli kuudes. Ranskassa Toyota saavutti kauden ensimm\xc3\xa4isen palkintopallisijoituksensa, Trullin ollessa kolmas. Trulli k\xc3\xa4vi kovan taiston kolmannesta sijasta Heikki Kovalaisen kanssa. Britannian ja Kiinan GP:ist\xc3\xa4 Toyota saavutti vain kaksi pistett\xc3\xa4.\n_START_SECTION_\n2009\n_START_PARAGRAPH_\nToyota aloitti kauden vahvasti Trullin ajaessa kolmanneksi Australiassa ja Glockin Malesiassa. Bahrainissa Trulli l\xc3\xa4hti paalupaikalta ja Glock kakkosruudusta mutta Trulli joutui taipumaan kolmanneksi Glockin pudottua seitsem\xc3\xa4nneksi. Singaporen GP:ss\xc3\xa4 Glock ajoi toiseksi ja Trulli japanissa. 4. marraskuuta Toyota ilmoitti vet\xc3\xa4ytyv\xc3\xa4ns\xc3\xa4 F1-sarjasta.'